
Татарстан эчке эшләр органнары хезмәткәрләрен һәрвакыт югары профессионализм, фидакарьлек һәм эшкә тугрылык аерып тора. Бу хакта бүген Татарстан Республикасы Рәисе Рөстәм Миңнеханов РФ Эчке эшләр органнары хезмәткәрләре көнен бәйрәм итүгә багышланган тантаналы чарада белдерде. Тантанада Татарстан Республикасы Рәисе Администрациясе Җитәкчесе Әсгать Сәфәров һәм ТР буенча эчке эшләр министры Артем Хохорин катнашты.

Рөстәм Миңнеханов полиция хезмәткәрләренең фидакарь хезмәте законлылык һәм хокук тәртибен ныгыту, җинаятьчелеккә һәм коррупциягә каршы көрәш, террорчылык һәм экстремистик янауларга каршы тору өлкәсендә масштаблы дәүләт бурычларын уңышлы тормышка ашыруның ныклы нигезе булып хезмәт итә, дип ассызыклады.

"Сезне һөнәри бәйрәмегез – Россия Федерациясе Эчке эшләр органнары хезмәткәрләре көне белән чын күңелдән котларга телим. Сез үз язмышыгызны авыр һәм героик һөнәр белән бәйләдегез. Кешеләрне җинаятьчел һөҗүмнәрдән яклап, җинаятьчелеккә каршы көрәшкә кереп, үз тормышыгызны куркыныч астына куеп, сез законны саклыйсыз һәм халкыбызның иминлеген тәэмин итәсез», - диде ТР Рәисе.

Рөстәм Миңнеханов хокук тәртибен саклау эшенә лаеклы өлеш керткән һәм үзләренең бай тәҗрибәләрен яклаучыларның яңа буынына тапшырган ведомство ветераннарына аерым рәхмәт сүзләрен җиткерде.

"Бүген махсус хәрби операция, киеренке тышкы сәясәт вәзгыяте шартларында көндәлек тормышта тотрыклылыкны тәэмин итү бик мөһим. Татарстанның икътисадый һәм социаль үсеше, халыкның дәүләткә ышаныч дәрәҗәсе, иртәгәсе көнгә кешеләрнең тынычлыгы һәм ышанычлылыгы күп нәрсәдән тора», - дип билгеләп үтте Татарстан Рәисе.

Ул билгеләп үткәнчә, Эчке эшләр министрлыгының шәхси составы барлык чакыруларга һәм янауларга лаеклы җавап бирә: «Дистә еллар дәвамында эшләнгән традицияләрне саклап, сез заман белән бергә атлыйсыз, камилләшәсез, яңа технологияләрне үзләштерәсез һәм аларны актив гамәлгә кертәсез. Мин ышанам, тирән белем һәм тәҗрибәгә таянып, сез алга таба да республика файдасына нәтиҗәле эшләячәксез, югары күрсәткечләргә ирешәчәксез. Үз чиратымда ассызыклап үтәсем килә: без сезнең хезмәтегезне тирән хөрмәт итәбез, сезнең батырлыкларыгызны хөрмәт итәбез".

Рөстәм Миңнеханов республика җитәкчелеге алга таба да хезмәтне матди һәм ресурслар белән тәэмин итүне яхшыртуга, хезмәткәрләрнең эш шартларына һәм тормышына кагылышлы мәсьәләләрне хәл итүгә ярдәм итәчәк, дип өстәде.
Рөстәм Миңнеханов: Татарстан эчке эшләр бүлеге хезмәткәрләре һәрвакыт югары профессионализм, фидакарьлек һәм эшкә тугрылык белән аерылып торды